Slepo (AK/SN). Wot Lěska w Braniborskej do Slepoho w Sakskej chcedźa bórze kolesowanska šćežka twarić. Wo tym stej sej město Grodk a gmejna Slepo přezjednej. „Hižo před lětami smy wo tym rozmyslowali. Nětko dóstachmy naprašowanje na iniciatiwu Grodkowskeje staroměšćanskeje saněrowanskeje towaršnosće. Dźe wo nowy šulski kolesowanski pućik z Lěska do Slepoho“, rozłoži Steffen Seidlich, nawoda zarjada za planowanje, twarjenje a hórnistwo Slepjanskeho zarjadniskeho zjednoćenstwa, na zašłym posedźenju gmejnskeje rady. Z Lěska jězdźa někotři šulerjo do Slepjanskeho němsko-serbskeho šulskeho kompleksa. Tučasnje dyrbja ze swojim kolesom hišće dróhu wužiwać.
szl_Latn